CELEX: 32016D0530
Language: lv
Date: 2016-04-01 00:00:00
Title: Komisijas Īstenošanas lēmums (ES) 2016/530 (2016. gada 1. aprīlis) par pasākumu, ko Vācija veikusi saskaņā ar Eiropas Parlamenta un Padomes Direktīvu 2006/42/EK, lai aizliegtu laist tirgū elektroģeneratora tipu (izziņots ar dokumenta numuru C(2016) 1779) (Dokuments attiecas uz EEZ)

5.4.2016   
            
            
               LV
            
            
               Eiropas Savienības Oficiālais Vēstnesis
            
            
               L 88/32
            
         KOMISIJAS ĪSTENOŠANAS LĒMUMS (ES) 2016/530
   (2016. gada 1. aprīlis)
   par pasākumu, ko Vācija veikusi saskaņā ar Eiropas Parlamenta un Padomes Direktīvu 2006/42/EK, lai aizliegtu laist tirgū elektroģeneratora tipu
   
      
         (izziņots ar dokumenta numuru C(2016) 1779)
      
   
   (Dokuments attiecas uz EEZ)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2006. gada 17. maija Direktīvu 2006/42/EK par mašīnām un ar kuru groza Direktīvu 95/16/EK (1), un jo īpaši tās 11. panta 3. punktu,
   tā kā:
   
               (1)
            
            
               Saskaņā ar Direktīvas 2006/42/EK 11. panta 2. punktā izklāstīto procedūru Vācija informēja Komisiju par pasākumu, ar kuru aizliedz laist tirgū Rotenbach FO-65/LB2600 tipa elektroģeneratoru, ko ražo Zhejiang Lingben Machinery and Electronics Co. Ltd (Ķīna) un izplata FRINGO GmbH & Co. KG (Vācija).
            
         
               (2)
            
            
               Šā pasākuma veikšanas iemesls bija šā elektroģeneratora neatbilstība būtiskajām prasībām attiecībā uz veselības aizsardzību un drošību, kas izklāstītas Direktīvas 2006/42/EK I pielikumā.
            
         
               (3)
            
            
               Direktīvas 2006/42/EK I pielikuma 1.5.1. iedaļā par elektroenerģijas pievadu noteikts, ka mašīnas, kurām ir elektroenerģijas pievads, jāprojektē, jākonstruē un jāaprīko tā, lai varētu novērst visus ar elektrību saistītos apdraudējumus. Minētajam elektroģeneratoram bija šādi trūkumi:
               
                           —
                        
                        
                           atklātie vadi starp benzīndzinēja aizdedzes slēdzi un aizdedzes mehānismu un brīvi pieejamais 12 V akumulators bojājuma gadījumā varētu izraisīt elektrošoku vai uzliesmojumu un īssavienojumu akumulatorā,
                        
                     
                           —
                        
                        
                           lai arī ģeneratora vadības panelis no mugurpuses bija nosegts, ieejas kabelis (ģeneratora kabelis) un atvērums šajā blokā bija projektēti tā, ka bija iespējams piekļūt voltmetra spailēm, pa kurām plūst 230 V strāva, un trīsfāžu kontakligzdas daļām, pa kurām plūst strāva,
                        
                     
                           —
                        
                        
                           dažas vadības paneļa komponentes neatbilda prasībai par IPX3 pakāpes aizsardzību,
                        
                     
                           —
                        
                        
                           vairāki zemējuma vadi bija pieslēgti pie vienas spailes gan pie 400 V kontaktligzdas, gan pie 230 V kontaktligzdām,
                        
                     
                           —
                        
                        
                           vadu gali bija pielodēti, un uz tiem nebija uzmavu, tādējādi palielinot potenciāli nāvējoša elektrošoka risku, ja lietotājs pieskartos kādai produkta daļai, kad pa to plūst augstsprieguma strāva,
                        
                     
                           —
                        
                        
                           izņemot zemējuma vadus (krāsu kombinācija zaļš/dzeltens), neviens no vadiem nebija skaidri identificējams. Nebija pieejama savienojumu shēma, ar kuras palīdzību identificēt attiecīgos vadus,
                        
                     
                           —
                        
                        
                           krāsu kodi, kas bija izmantoti dažāda veida kabeļiem, neatbilda prasībām.
                        
                     
         
               (4)
            
            
               Direktīvas 2006/42/EK I pielikuma 1.7.3. iedaļā par mašīnas marķējumu noteikts, ka mašīnas jāmarķē, redzami, salasāmi un neizdzēšami norādot obligātos datus. Benzīna elektroģeneratoram nebija marķējuma, kas apzīmētu “ģeneratora zemsprieguma daļu”. Datu plāksnes bija pielīmētas un viegli noplēšamas. Nebija norādīts ražotāja nosaukums un pilna adrese.
            
         
               (5)
            
            
               Komisija uzaicināja Fringo GmbH&Co.KG un Zhejiang Lingben Machinery and Electronics Co. Ltd iesniegt savus apsvērumus par Vācijas veikto pasākumu. Atbilde netika saņemta.
            
         
               (6)
            
            
               Vācijas iestāžu sniegto pierādījumu izskatīšana apstiprina, ka Zhejiang Lingben Machinery and Electronics Co. Ltd ražotais benzīna elektroģenerators, ko izplata uzņēmums Fringo GmbH&Co.KG, Kurfürstendamm 96, 10709 Berlīne, neatbilst Direktīvas 2006/42/EK 5. panta 1. punkta a) apakšpunktā minētajām būtiskajām prasībām attiecībā uz veselības aizsardzību un drošību un ka šī neatbilstība rada nopietnus savainojumu draudus lietotājiem. Tāpēc jāuzskata, ka Vācijas veiktais pasākums ir pamatots,
            
         IR PIEŅĒMUSI ŠO LĒMUMU.
   1. pants
   Vācijas veiktais pasākums, ar kuru aizliedz laist tirgū Rotenbach FO-65/LB2600 tipa elektroģeneratoru, ko ražo Zhejiang Lingben Machinery and Electronics Co. Ltd (Ķīna) un izplata Fringo GmbH&Co.KG, Kurfürstendamm 96, 10709 Berlīne, ir pamatots.
   2. pants
   Šis lēmums ir adresēts dalībvalstīm.
   
      Briselē, 2016. gada 1. aprīlī
      
         
            Komisijas vārdā –
         
         
            Komisijas locekle
         
         Elżbieta BIEŃKOWSKA
      
   
   
      (1)  OV L 157, 9.6.2006., 24. lpp.